Γνωμοδότηση της Οικονομικής και Κοινωνικής Επιτροπής σχετικά με την "Ετήσια έκθεση του Ταμείου Συνοχής (1998)"

(2000/C 140/06)

Στις 18 Οκτωβρίου, και σύμφωνα με το άρθρο 262 της ΣΕΚ, η Επιτροπή αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την "Ετήσια έκθεση του Ταμείου Συνοχής (1998)".

To τμήμα "Οικονομική και Νομισματική Ένωση, Οικονομική και Κοινωνική Συνοχή" στο οποίο ανατέθηκε η προετοιμασία των σχετικών εργασιών της ΟΚΕ υιοθέτησε τη γνωμοδότησή του στις 7 Μαρτίου 2000. Εισηγητής ήταν ο κ. V. Η. Sequeira.

Κατά την 371η σύνοδο ολομέλειας (συνεδρίαση της 29ης Μαρτίου 2000), η Οικονομική και Κοινωνική Επιτροπή υιοθέτησε με 83 ψήφους υπέρ, 1 κατά και καμία αποχή την ακόλουθη γνωμοδότηση.

1. Εισαγωγή

1.1. Σύμφωνα με τον κανονισμό του Ταμείου Συνοχής, ζητήθηκε από την Οικονομική και Κοινωνική Επιτροπή να γνωμοδοτήσει σχετικά με την ετήσια έκθεση του Ταμείου Συνοχής για το 1998. Στόχος της δημιουργίας του εν λόγω ταμείου ήταν η ενίσχυση της οικονομικής και κοινωνικής συνοχής στο εσωτερικό της ΕΕ, μέσω της παροχής χρηματοοικονομικής υποστήριξης για την υλοποίηση σχεδίων στους τομείς του περιβάλλοντος και των μεταφορών στην Ισπανία, την Ελλάδα, την Ιρλανδία και την Πορτογαλία κατά την περίοδο 1993-1999.

1.2. Ο αρχικός προϋπολογισμός του Ταμείου ανερχόταν σε 15510 εκ. Ecu(1) για μία περίοδο που υπερβαίνει το χρόνο εφαρμογής του υφιστάμενου Κοινοτικού Πλαισίου Στήριξης, δεδομένου ότι σε αυτή περιλαμβάνεται και η περίοδος λειτουργίας του Χρηματοδοτικού Μέσου Συνοχής που ίσχυσε από την 1η Απριλίου 1993 έως την 26η Μαΐου 1994.

2. Γενικές Παρατηρήσεις

2.1. Η ΟΚΕ εκφράζει την ικανοποίησή της για το γεγονός ότι της ζητήθηκε να γνωμοδοτήσει σχετικά με την ετήσια έκθεση του Ταμείου Συνοχής για το 1998. Εντούτοις, επιθυμεί να επαναδιατυπώσει τη λύπη, που είχε εκφράσει και σε γνωμοδοτήσεις της των προηγούμενων ετών, σχετικά με την καθυστερημένη παρουσίαση της εν λόγω έκθεσης εκ μέρους της Επιτροπής.

2.2. Η εξεταζόμενη έκθεση δημοσιεύθηκε με ακόμη μεγαλύτερη καθυστέρηση από ότι αυτή του 1997. Το γεγονός αυτό δεν επιτρέπει στην Επιτροπή να παρεμβαίνει καταλλήλως προκειμένου να προβεί στις απαιτούμενες διορθώσεις ή για να λάβει υπόψη ορισμένες από τις ανησυχίες/συστάσεις που διατυπώνουν είτε η ΟΚΕ είτε άλλοι ενδιαφερόμενοι φορείς. Η εν λόγω κατάσταση αποκτά μεγαλύτερη βαρύτητα κατά την παρούσα οικονομική περίοδο δεδομένου ότι το 1999 αποτελεί το τελευταίο έτος λειτουργίας του Ταμείου Συνοχής σε σχέση με το κοινοτικό δημοσιονομικό πλαίσιο της περιόδου 1994/1999.

2.3. Όσον αφορά την παρουσίαση της έκθεσης, η ΟΚΕ εκφράζει την ικανοποίησή της για τις βελτιώσεις που έχουν λάβει χώρα, ιδιαίτερα όσον αφορά τη διάρθρωση της έκθεσης και τον συνοπτικότερο τρόπο παρουσίασης ορισμένων κεφαλαίων και σημείων, οι οποίες περιορίζουν την έκταση του εγγράφου και διευκολύνουν την πρόσβαση σε αυτό.

2.4. Η ΟΚΕ εκφράζει την ικανοποίησή της για τα αποτελέσματα της εξέτασης της τήρησης των υφιστάμενων όρων που πραγματοποίησε η Επιτροπή. Σύμφωνα με αυτά τα τέσσερα κράτη μέλη που επωφελούνται από το Ταμείο Συνοχής σέβονται τους μακροοικονομικούς κανόνες που έχουν καθορισθεί.

2.5. Η ΟΚΕ δεν μπορεί να μην σχολιάσει και να μην εκφράσει την ανησυχία της για τις καθυστερήσεις ή τη βραδύτητα με την οποία πραγματοποιούνται οι πληρωμές εκ μέρους των εθνικών διοικήσεων όπως διαπιστώνει η Επιτροπή βάσει των αποστολών παρακολούθησης που πραγματοποίησε.

2.5.1. Οι εν λόγω καθυστερήσεις όχι μόνον έχουν ως αποτέλεσμα τη μη αποτελεσματική χρήση των πόρων σε χρηματοοικονομικό επίπεδο (προσωρινή ανεπάρκεια των υφιστάμενων πόρων) αλλά είναι δυνατόν να επηρεάσουν αρνητικά και την υλοποίηση των σχεδίων στην πράξη, υπονομεύοντας την επίτευξη του τελικού στόχου του Ταμείου που είναι η ενίσχυση της οικονομικής και κοινωνικής συνοχής.

2.6. Ακόμη, η ΟΚΕ εκφράζει την ικανοποίησή της για το γεγονός ότι δεν εντοπίσθηκαν ή γνωστοποιήθηκαν περιπτώσεις απάτης σχετικά με την χρήση των πόρων του Ταμείου Συνοχής.

2.7. Όσον αφορά τις δράσεις παρακολούθησης που ανέλαβε η Επιτροπή σε σχέση με τα σχέδια που χρηματοδοτούνται από το Ταμείο Συνοχής, είτε μέσω των επιτροπών παρακολούθησης είτε μέσω της πραγματοποίησης ελεγκτικών αποστολών, η ΟΚΕ θεωρεί ότι έχουν καθοριστική σημασία δεδομένου ότι οι εν λόγω μηχανισμοί καθιστούν δυνατή την προειδοποίηση των αρμόδιων φορέων και επιτρέπουν τον έγκαιρο εντοπισμό προσωρινών αποκλίσεων/καθυστερήσεων σε σχέση με το υφιστάμενο πρόγραμμα και την από κοινού αναζήτηση λύσεων που συμβάλλουν στην καλύτερη υλοποίηση των σχεδίων.

2.8. Η ΟΚΕ κρίνει σκόπιμη την περίληψη, όπως και στην προηγούμενη ετήσια έκθεση, ενός σημείου σχετικά με τις κυριότερες πολιτικές προτάσεις που αφορούν τις μελλοντικές εξελίξεις, ιδιαίτερα όσον αφορά τους τομείς προτεραιότητας που θα τεθούν στο πλαίσιο του επόμενου Κοινοτικού Πλαισίου Στήριξης. Έγγραφα όπως η ανακοίνωση που εξέδωσε η Επιτροπή τον Ιούλιο του 1999 με τίτλο "Τα Διαρθρωτικά Ταμεία και ο συντονισμός τους με το Ταμείο Συνοχής" πρέπει να αναφέρονται στην εξεταζόμενη έκθεση.

3. Ειδικές παρατηρήσεις

3.1. Αρχές επιλεξιμότητας

3.1.1. Η ΟΚΕ εκφράζει την ικανοποίησή της για την ολοκλήρωση των εργασιών για τον καθορισμό των αρχών που διέπουν την επιλεξιμότητα των δαπανών στο πλαίσιο της υποστήριξης των σχεδίων καθώς για το γεγονός ότι επισυνάπτονται πλέον σε όλες τις αποφάσεις της Επιτροπής που αφορούν τη χορήγηση των ενισχύσεων του Ταμείου Συνοχής, διότι θεωρεί ότι κατά τον τρόπο αυτό θα ενισχυθεί η διαφάνεια των χρηματοοικονομικών σχέσεων μεταξύ όλων των συμμετεχόντων στην εν λόγω διαδικασία.

3.1.2. Παρά το γεγονός αυτό, η ΟΚΕ εκφράζει τη λύπη της διότι οι εν λόγω εργασίες ολοκληρώθηκαν, και τα αποτελέσματά τους εφαρμόσθηκαν, μόλις το 1998, δηλαδή δύο μόλις χρόνια πριν από τη λήξη της εφαρμογής του υφιστάμενου Ταμείου Συνοχής.

3.2. Δημοσιονομική εκτέλεση

3.2.1. Η ΟΚΕ εκφράζει την ικανοποίησή της για το εξαιρετικό ποσοστό εκτέλεσης του προϋπολογισμού του Ταμείου Συνοχής το οποίο διατηρήθηκε στο 100 % κατά το 1998.

3.3. Η ορθή χρηματοοικονομική εκτέλεση κατά την περίοδο που ολοκληρώνεται το 1998 επέτρεψε την χρησιμοποίηση 13632,5 εκ. Ecu, δηλαδή του 81,4 % των συνολικών πιστώσεων του Ταμείου Συνοχής για την περίοδο 1993-1999.

3.3.1. Για το 1999 έχουν ήδη εγγραφεί στον προϋπολογισμό 3118 εκ. Εcu, ποσό που αντιστοιχεί περίπου στο 18,6 % των συνολικών πιστώσεων του Ταμείου Συνοχής, δηλαδή σημειώθηκε αύξηση κατά 8,6 % σε σχέση με τις πιστώσεις που εγγράφηκαν στον προϋπολογισμό και εκτελέσθηκαν κατά το 1998.

3.3.2. Κατά συνέπεια η ΟΚΕ ευελπιστεί ότι θα κράτη μέλη θα μπορέσουν να απορροφήσουν τις διαθέσιμες ακόμη πιστώσεις βάσει του νόμιμου πλαισίου του υφιστάμενου Ταμείου Συνοχής, προκειμένου να διασφαλισθεί το 100 % της τελικής εκτέλεσης.

3.4. Κατανομή και διανομή των πόρων του Ταμείου Συνοχής

3.4.1. Η ΟΚΕ εκφράζει την ικανοποίησή της για το γεγονός ότι κατά το 1998 η κατανομή των πόρων του Ταμείου Συνοχής μεταξύ των δικαιούχων κρατών έγινε σύμφωνα με την ενδεικτική κατανομή που είχε προσδιορισθεί.

3.4.2.

>ΘΕΣΗ ΠΙΝΑΚΑ>

3.5. Όσον αφορά την κατανομή των πόρων μεταξύ των δύο τομέων παρέμβασης του Ταμείου, η ΟΚΕ εκφράζει την ικανοποίησή της για τις προσπάθειες που καταβλήθηκαν, γενικά κατά τη διάρκεια των τελευταίων ετών και ειδικά κατά το 1998, με σκοπό τη διασφάλιση της καλύτερης εξισορρόπησης μεταξύ των σχεδίων που αφορούν το περιβάλλον και των σχεδίων που αφορούν τις μεταφορικές υποδομές.

3.5.1. Οι εν λόγω προσπάθειες είχαν ως αποτέλεσμα να καταστεί δυνατή στα τέλη του 1998 η εξισορρόπηση μεταξύ των πόρων που διατίθενται για το περιβάλλον (50,1 %) και των πόρων που διατίθενται για τις μεταφορές (49,9 %), παρά το γεγονός ότι διαπιστώνονται διαφορές μεταξύ των δικαιούχων κρατών.

3.5.2.

>ΘΕΣΗ ΠΙΝΑΚΑ>

3.6. Χωρίς να αναιρεί τα όσα αναφέρει στο σημείο 2.3, η ΟΚΕ θεωρεί ότι η ανάλυση ανά δικαιούχο κράτος μέλος που πραγματοποιείται στο παρόν κεφάλαιο 3 της έκθεσης με τίτλο "Διαχείριση των έργων και ληφθέντα μέτρα", υστερεί από ορισμένες πλευρές σε σχέση με την ίδια ανάλυση των προηγουμένων ετών, λόγω τόσο της υπερβολικά συνθετικής παρουσίασης ορισμένων από τα εξεταζόμενα θέματα όσο και της απουσίας συνθετικών πινάκων ανά κράτος μέλος.

3.7. Βασιζόμενη στο δείκτη "ποσοστό των πληρωμών που πραγματοποιήθηκαν σε σχέση με τις αναλήψεις υποχρεώσεων", η ΟΚΕ θεωρεί ότι η, κατά μέσο όρο, εκτέλεση των σχεδίων υπήρξε καλύτερη σε σχέση με αυτή της περιόδου 1993-1997, ιδιαίτερα όσον αφορά τον τομέα του περιβάλλοντος.

3.8. Παρά το γεγονός αυτό, η ΟΚΕ θεωρεί υποχρέωσή της να επισημάνει τις ανισότητες που υφίστανται τόσο μεταξύ των δύο τομέων παρέμβασης (ο δείκτης που χρησιμοποιείται στην προηγούμενη παράγραφο ανέρχεται στο 87,8 % για τις μεταφορές έναντι μόνον 57,9 % για το περιβάλλον) όσο και μεταξύ των δικαιούχων κρατών μελών (ο δείκτης κυμαίνεται από 67,8 % για την Ισπανία σε 90,8 % για την Πορτογαλία).

3.8.1. Το γεγονός αυτό θα πρέπει να αντιμετωπισθεί με ιδιαίτερη προσοχή, ενώ χρειάζεται να καταβληθούν διπλάσιες προσπάθειες εκ μέρους της Επιτροπής, δεδομένου ότι η περίοδος ισχύος του παρόντος δημοσιονομικού πλαισίου του Ταμείου Συνοχής πλησιάζει στη λήξη της και για το λόγο αυτό πρέπει να διασφαλισθεί τόσο η έγκαιρη υλοποίηση όλων των σχεδίων που βρίσκονται στο στάδιο της εκτέλεσης όσο και η πραγματοποίηση των σχετικών πληρωμών.

3.8.2.

>ΘΕΣΗ ΠΙΝΑΚΑ>

3.9. Όσον αφορά τη χρηματοοικονομική κατανομή μεταξύ των σχεδίων στον τομέα του περιβάλλοντος, η ΟΚΕ θεωρεί θετική τη χορήγηση ενισχύσεων σχετικά με τα υγρά απόβλητα, προκειμένου να ικανοποιηθούν οι υποχρεώσεις που απορρέουν από την οδηγία 91/271/EK.

3.9.1. Παρά το γεγονός αυτό η ΟΚΕ εκφράζει την ανησυχία της ως προς την εξέλιξη των ενισχύσεων που χορηγούνται στους τομείς της προστασίας της φύσης, ιδιαίτερα όσον αφορά τη διάβρωση και την αναδάσωση, το ύψος των οποίων μειώθηκε σημαντικά κατά τη διάρκεια της περιόδου 1993-1998 σε σχέση με τις αντίστοιχες ενισχύσεις που χορηγήθηκαν κατά την περίοδο 1993-1997. Τα αντίστοιχα ποσοστά ανήλθαν σε 8,6 % και 9,2 %.

3.9.2. Λόγω της σχετικότητας του θέματος, ιδιαίτερα για τα κράτη μέλη της Μεσογείου, η ΟΚΕ προτίθεται να αξιολογήσει την επίδραση στην πάλη κατά της ερήμωσης, στην προστασία των υδάτων και στην πάλη κατά της υδάτινης διάβρωσης με τέτοιο τρόπο ώστε τα κράτη μέλη να δυνηθούν να ενισχύσουν την πολιτική τους για την αναδάσωση μέσω του Ταμείου Συνοχής.

3.9.3. Κατά συνέπεια, η ΟΚΕ εκφράζει την ελπίδα ότι θα δοθεί μεγαλύτερη προσοχή κατά το 1999 στο ζήτημα της προστασίας του περιβάλλοντος, προστασία η οποία αποτελεί απαραίτητη προϋπόθεση για τη βελτίωση των συνθηκών διαβίωσης των πληθυσμών και την αειφόρο ανάπτυξη σε περιφερειακό, εθνικό και διεθνές επίπεδο.

3.9.4.

>ΘΕΣΗ ΠΙΝΑΚΑ>

3.10. Όσον αφορά την κατανομή των πιστώσεων στον τομέα των μεταφορών, η ΟΚΕ διαπιστώνει με ικανοποίηση ότι, αντίθετα με την προηγούμενη περίοδο, κατά το 1998, ένα μεγάλο μέρος των ενισχύσεων που χορηγήθηκαν αφορούσε σχέδια στον τομέα των σιδηροδρόμων, ο οποίος απορρόφησε το 45,9 % των πιστώσεων που διατέθηκαν στον τομέα των μεταφορών κατά το 1998.

3.11. Λαμβανομένου υπόψη ότι το 1998 είναι το προτελευταίο έτος λειτουργίας του Ταμείου Συνοχής στο πλαίσιο της δημοσιονομικής περιόδου 1994-1999, η ΟΚΕ εκφράζει για μία ακόμη φορά την ανησυχία της για το γεγονός ότι το μεγαλύτερο μέρος των δημοσιονομικών πόρων που διατίθενται για τον τομέα των μεταφορών συνεχίζει να διατίθεται για τον τομέα του οδικού δικτύου/των οδικών μεταφορών (64,1 % περίπου) και για το λόγο αυτό συνιστά την ανάληψη δράσεων/λήψη μέτρων με σκοπό την ελάττωση αυτών των ανισορροπιών.

3.11.1. Ήδη στη γνωμοδότησή της για την έκθεση του Ταμείου Συνοχής για το 1997, η ΟΚΕ είχε εκφράσει την ανησυχία της για την μείωση των πραγματοποιούμενων επενδύσεων για τη χρηματοδότηση σχεδίων που αφορούσαν τους τομείς της ναυτιλίας, των λιμένων και των ποταμών και ζητούσε να καταβληθούν προσπάθειες για να διορθωθεί η εν λόγω κατάσταση. Για το λόγο αυτό η ΟΚΕ, διαφωνώντας με τα αναφερόμενα στις αιτιολογικές σκέψεις εκ μέρους της Επιτροπής η οποία θεωρεί τις δραστηριότητες που σχετίζονται με τους προαναφερθέντες τομείς ως δραστηριότητες που αποφέρουν σημαντικά έσοδα και κατά συνέπεια καθιστούν περιττή τη χορήγηση ενισχύσεων εκ μέρους του Ταμείου Συνοχής, εκφράζει τη λύπη της για την περαιτέρω μείωση των χρηματοδοτικών ενισχύσεων που χορηγήθηκαν για τον τομέα των λιμένων, σε σχέση με το σύνολο των πόρων που διατέθηκαν για τον τομέα των μεταφορών το 1998.

3.11.2. Η ΟΚΕ θεωρεί ότι οι προτεραιότητες που έθεσε πρόσφατα η Επιτροπή για τον τομέα των μεταφορών στην ανακοίνωσή της με θέμα "Τα Διαρθρωτικά Ταμεία και ο συντονισμός τους με το Ταμείο Συνοχής", ιδιαίτερα όσον αφορά την ενίσχυση της αποτελεσματικότητας των μεταφορικών δικτύων και τη διασφάλιση μίας καλύτερης ισορροπίας μεταξύ των χρήσης των διαφόρων μέσων μεταφοράς πρέπει να ληφθούν υπόψη κατά τη λειτουργία του Ταμείου Συνοχής.

>ΘΕΣΗ ΠΙΝΑΚΑ>

3.12. Αξιολόγηση των επιπτώσεων του Ταμείου Συνοχής

3.12.1. Η έκθεση επιβεβαιώνει τις θετικές συνέπειες των παρεμβάσεων του Ταμείου Συνοχής για την οικονομική δραστηριότητα και ιδιαίτερα τη συμβολή τους στη δημιουργία θέσεων απασχόλησης στις δικαιούχες χώρες. Οι διάφορες μελέτες ποσοτικής αξιολόγησης των επιπτώσεων παρέχουν αρκετές πληροφορίες σχετικά με την έκταση των εν λόγω συνεπειών.

3.12.2. Το πλέον προηγμένο οικονομικό υπόδειγμα από αυτά που χρησιμοποιούνται για τον υπολογισμό των επιπτώσεων των παρεμβάσεων του Ταμείου Συνοχής είναι αυτό που χρησιμοποιήθηκε από το LSE. Θα ήταν σκόπιμο η Επιτροπή να παράσχει περισσότερες πληροφορίες για τα δεδομένα που παρατίθενται εδώ. Η Επιτροπή προέβη στη συνοπτική και περιγραφική παρουσίαση ορισμένων από τα διαθέσιμα αποτελέσματα της εν λόγω μελέτης χωρίς, δυστυχώς, να παρουσιάσει κανένα ποσοτικό στοιχείο, ούτε καν ως προς τα μη τεχνικά ζητήματα.

3.12.3. Η Επιτροπής αναφέρει ορισμένα ενδιαφέροντα στοιχεία σχετικά με τις επιπτώσεις των παρεμβάσεων του Ταμείου Συνοχής στις επενδύσεις για την κατασκευή δρόμων που πραγματοποιήθηκαν στην Ισπανία και την Πορτογαλία (αλλά όχι και για την Ιρλανδία και την Ελλάδα).

3.12.4. Η Επιτροπή αναφέρει εκ νέου την εκτίμηση που είχε παρουσιάσει στην έκθεση του 1997 σχετικά με τις επιπτώσεις των παρεμβάσεων του Ταμείου Συνοχής. Σύμφωνα με αυτή, κάθε εκατομμύριο Ecu που χορηγείται ως χρηματοδοτική υποστήριξη έχει ως αποτέλεσμα την άμεση δημιουργία 20 θέσεων απασχόλησης στον τομέα των μεταφορών και 25 θέσεων στον τομέα του περιβάλλοντος. Η προαναφερθείσα εκτίμηση αφορά κυρίως τα άμεσα αποτελέσματα των επενδύσεων χωρίς να λαμβάνονται υπόψη οι συνέπειές τους για την προσφορά και τη βελτίωση της ανταγωνιστικής θέσης της περιφέρειας στην οποία αυτές πραγματοποιούνται. Κατά συνέπεια οι εν λόγω εκτιμήσεις θα πρέπει να αντιμετωπίζονται και να ερμηνεύονται με επιφύλαξη τόσο ως προς τον μόνιμο, μεσοπρόθεσμα, χαρακτήρα των δημιουργούμενων θέσεων απασχόλησης όσο και ως προς τη δυσκολία προσδιορισμού του κατά πόσο ένα σχέδιο θα είχε υλοποιηθεί στην περίπτωση που δεν είχε χορηγηθεί χρηματοδοτική υποστήριξη.

3.12.5. Η εκτίμηση σχετικά με τη δημιουργία 398600 θέσεων απασχόλησης κατά την περίοδο 1993-1998, κρίνεται από την ΟΚΕ ως ιδιαίτερα ικανοποιητική, παρά το γεγονός ότι, για λόγους παρεμφερείς με αυτούς που αναφέρθηκαν στο προηγούμενο σημείο, η Επιτροπή θα πρέπει να είναι ιδιαίτερα επιφυλακτική κατά την παρουσίαση παρόμοιων εκτιμήσεων λόγω των προβλημάτων που παρουσιάζει η πραγματοποίηση τους.

3.13. Όσον αφορά τις εκ των υστέρων αξιολογήσεις, η ΟΚΕ εκφράζει την ικανοποίησή της για τα πρώτα αποτελέσματα, τόσο στον τομέα του περιβάλλοντος (θετικά αποτελέσματα για τον τοπικό πληθυσμό, την οικονομική ανάπτυξη και το περιβάλλον) όσο και στον τομέα των μεταφορών, διότι, παρά το γεγονός ότι οι άμεσες επιπτώσεις στην απασχόληση δεν έχουν μόνιμο χαρακτήρα, διαπιστώνεται η ύπαρξη θετικών αποτελεσμάτων τόσο σε σχέση με την οικονομική δραστηριότητα όσο και σε σχέση με τον τοπικό πληθυσμό, λόγω κυρίως της μείωσης του κόστους και του χρόνου πραγματοποίησης των μετακινήσεων και της βελτίωσης της λειτουργίας των οικονομικών και κοινωνικών συστημάτων.

3.14. Πιστώσεις που διατίθενται για την καταπολέμηση της απάτης

3.14.1. Η ΟΚΕ διαπιστώνει με ικανοποίηση ότι οι αιτήσεις που υποβάλλονται στο πλαίσιο της γραμμής του προϋπολογισμού που αφορά την καταπολέμηση της απάτης αποσκοπούν γενικά στη χρηματοδότηση δράσεων επαγγελματικής κατάρτισης ειδικών στην καταπολέμηση της απάτης στο πλαίσιο των υλοποιούμενων σχεδίων (5 στις 6 αιτήσεις που υποβάλλονται), γεγονός που συμβάλλει στην αποτελεσματικότερη παρακολούθηση και έλεγχο της χρήσης των μελλοντικών πόρων.

4. Συπεράσματα

4.1. Η ΟΚΕ ευελπιστεί ότι οι επόμενες ετήσιες εκθέσεις θα περιλαμβάνουν αναλυτικότερες και περισσότερο κατανοητές πληροφορίες σχετικά με τις ποιοτικές και ποσοτικές επιπτώσεις των παρεμβάσεων του Ταμείου Συνοχής. Η ΟΚΕ θεωρεί ότι η ενημέρωση και δημοσίευση των κυριότερων πορισμάτων των μελετών αξιολόγησης των παρεμβάσεων του Ταμείου Συνοχής καθώς και η διεξοδική εξέτασή και συζήτησή τους εκ μέρους της Επιτροπής αποτελεί ένα ζήτημα καθοριστικής σημασίας.

4.2. Η ΟΚΕ θεωρεί ότι η Επιτροπή θα πρέπει να καταβάλλει περαιτέρω προσπάθειες με στόχο την καλύτερη παρακολούθηση και έλεγχο των καθυστερήσεων που παρατηρούνται, τόσο εκ μέρους των κρατών μελών όσο και των αντίστοιχων διοικήσεων, σχετικά με την έγκαιρη υποβολή των αιτήσεων πληρωμής, προκειμένου να διασφαλισθεί η αποτελεσματικότερη οικονομική διαχείριση του Ταμείου Συνοχής.

4.3. Επίσης, η ΟΚΕ ευελπιστεί ότι η Επιτροπή θα καταβάλλει όλες τις απαιτούμενες προσπάθειες για την εξάλειψη των καθυστερήσεων που διαπιστώθηκαν κατά την προηγούμενη περίοδο σε σχέση με την αποστολή στην ΟΚΕ των Ετήσιων Εκθέσεων που συντάσσει η Επιτροπή.

4.4. Η ΟΚΕ θεωρεί ότι η Επιτροπή παροτρύνει την παρουσίαση σχεδίων στον τομέα των μεταφορών και του περιβάλλοντος, με τρόπο αμοιβαίο, για τις μελλοντικές παρεμβάσεις του Ταμείου Συνοχής.

4.5. Το μέλλον του Ταμείου Συνοχής

4.5.1. Ενώ η Οικονομική και Κοινωνική Επιτροπή προετοιμάζει τη γνωμοδότησή της σχετικά με την έκθεση του Ταμείου Συνοχής για το 1998, η Επιτροπή ετοιμάζεται να προβεί στη θέσπιση ενός νέου Κοινοτικού Πλαισίου Στήριξης για την περίοδο 2000-2006. Για το λόγο αυτό η ΟΚΕ κρίνει σκόπιμο να διατυπώσει ορισμένες παρατηρήσεις ή συστάσεις σχετικά με το μέλλον του Ταμείου Συνοχής.

4.5.2. Μολονότι αναγνωρίζει τη σημαντική πρόοδο που έχουν σημειώσει τα τέσσερα κράτη μέλη που επωφελούνται από το Ταμείο Συνοχής, η ΟΚΕ επιθυμεί να επισημάνει για μία ακόμη φορά στη σημασία που αποδίδει στη συνέχιση της λειτουργίας του εν λόγω μέσου, που συμβάλλει σημαντικά στην προώθηση και ενίσχυση της οικονομικής και κοινωνικής συνοχής στο εσωτερικό της Ευρωπαϊκής Ένωσης.

4.5.3. Η προσεχής διεύρυνση είναι βέβαιο ότι θα αποτελέσει μία από τις σημαντικότερες προκλήσεις που θα κληθεί να αντιμετωπίσει η ΕΕ. Η ΟΚΕ θεωρεί ότι το εν λόγω θέμα θα πρέπει να συνεχίσει να συγκεντρώνει την προσοχή της Επιτροπής, ιδιαίτερα όσον αφορά την πολιτική οικονομικής και κοινωνικής συνοχής και το Ταμείο Συνοχής και δηλώνει ότι είναι έτοιμη να συμμετάσχει ενεργά σε οιαδήποτε σχετική συζήτηση. Εκφράζει ικανοποίηση για τις αποφάσεις που ελήφθησαν από το Συμβούλιο του Βερολίνου σχετικά με το θέμα.

4.5.4. Η ΟΚΕ θεωρεί ότι το Ταμείο Συνοχής θα πρέπει να συνεχίσει να λειτουργεί συμπληρωματικά σε σχέση με τις υπόλοιπες γενικές πολιτικές της ΕΕ. Για το λόγο αυτό είναι ιδιαίτερα σημαντικός ο συντονισμός του με τα Διαρθρωτικά Ταμεία, ιδιαίτερα όσον αφορά τους στόχους και τις κατευθύνσεις που καθορίζονται για την περίοδο 2000-2006, βάσει της ανακοίνωσης με τίτλο "Τα Διαρθρωτικά Ταμεία και ο συντονισμός τους με το Ταμείο Συνοχής".

Βρυξέλλες, 29 Μαρτίου 2000.

Η Πρόεδρος

της Οικονομικής και Κοινωνικής Επιτροπής

Beatrice Rangoni Machiavelli

(1) Σε τιμές του 1992. Μετά τις σχετικές διορθώσεις το ποσό ανέρχεται σε 16750,8 εκ. ευρώ.